በዳንሻ ከተማ ነፋስ ቀላቅሎ የዘነበው ዝናብ በተቋማትና በመኖሪያቤቶች ጉዳት አደረሰ
በትግራይ ክልል ምዕራባዊ ዞን በዳንሻ ከተማ ነፋስ ቀላቅሎ የዘነበው ዝናብ በ100 መኖሪያቤቶችና መንግስታዊ ተቋማት ጉዳት ማድረሱን የጸገዴ ወረዳ አስተዳደር አስታወቀ ፡፡የወረዳው የህዝብ ግንኙነት ጽሕፈት ቤት ኃላፊ አቶ ኣለምነህ ደሳለኝ እንደገለጹት ፤ከትናንት በስትያ እኩለ ሌሊት ላይ በዘነበው ኃይለኛ ዝናብ 96 መኖሪያቤቶች በአንድ ጤና ጣቢያ የነበሩ ስደስት ክፍሎች፣በሶስት ትላልቅ መጋዝኖችና በሁለት የመማሪያ ክፍሎች ጣሪያዎች ላይ የመነቃቀል ጉዳት አድርሷል ፡፡አደጋው ከ 2ነጥብ 5 ሚሊየን ብር በላይ የሚገመት ንብረት መውደሙንና በአንድ ሰው ከባድ የአካል ጉዳት መድረሱን አቶ ኣለምነህ አስታውቀዋል ፡፡በአደጋው ንብረታቸው የወደመባቸው የመንግስት ተቋማትን ለመጠገን እንቅስቃሴ እየተደረገ ሲሆን ፤የነዋሪዎቹ ግን አስቸኳይ እርዳታ እየጠበቁ መሆናቸውን አመልክተዋል -(ድወት) ፡፡